U.S. Open: Hewitt u četvrtfinalu, Federer izgubio od Nalbadiana (5/9/03) - 2003-09-05
I četvrtak je protekao u znaku kišobrana i mečeva odigranih u nastavcima
Otvoreno tenisko prvenstvo Sjedinjenih Država i četvrti je dan za redom proveo pod kišobranima, s mečevima koji su igrani u nastavcima. Tema kiše i potrebe natkrivenih igrališta tako je postala središnje pitanje o kojem se raspravlja i u kuloarima i u javnosti. Anketa lista "USA Today" pokazuje da gotovo 40 posto ispitanika to smatra najvažnijim pitanjem ovogodišnjeg posljednjeg Grand Slama sezone. Samo 8 posto ih važnijim smatra neigranje sestara Williams, a gotovo isto toliko je zabrinuto zbog stvaranja "roddickomanije" u medijima. No, vratimo se jučerašnjim rezultatima. Argentinac David Nalbadian pobijedio je wimbledonskog šampiona Rogera Federera u četiri seta, postavivši tako njihov međusobni omjer rezultata na 5-0 u njegovu korist. Niti Carlosa Moye neće biti u četvrtfinalu; eliminirao ga je Marokanac Younes El Aynaoui, isto u četiri seta. Plasman u četvrtfinale je, međutim, osigurao Lleyton Hewitt, čiji meč protiv Paradorna Srichaphana je trajao tri dana, a odvijao se na ukupno pet terena. Jučer su se, naime, zbog poplave glavnog terena, i igrači i publika premjestili na teren 11, gdje je, pak, prestao raditi semafor, pa je slijedila još jedna promjena terena. Njegov slijedeći protivnik je Juan Carlos Ferrero, koji je pobijedio Todda Martina. Glavni teren će, kako izgleda, postati upotrebljiv tek ako bude osunčan i sušen najmanje 12 sati. Guillermo Coria, koji je neko vrijeme proveo tražeći teren 6 na koji je bio premješten njegov meč protiv Jonasa Bjorkmana, osigurao je pobjedu i meč u četvrtfinalu protiv Andrea Agassija, koga je pobijedio u četvrtfinalu Otvorenog prvenstva Francuske, u lipnju. Kod tenisačica, Kim Clijsters je eliminirala Amelie Mauresmo, dok je Mary Pierce izgubila od Anastasije Miškine. Sama Miškina je kratko nakon toga igrala svoj četvrtfinalni susret protiv Justine Henin-Hardenne i - izgubila.